Kompromis General Motorsa i sindikata - 'pobjeda za obje strane'
General Motors uplatit će 36 milijardi dolara u poseban fond zazdravstveno osiguranje budućih umirovljenika. Prijevremeno umirovljene r
Po prvi put u skoro četiri desetljeća, u automobilskoj je tvrtki General Motors organiziran štrajk. Sindikat automobilskih radnika štrajkao je prošli tjedan ukupno dva dana. Kako iz Detroita izvješćuje Quinn Klinefelter, sporazum uprave i sindikata predstavlja premjer za druge korporacije koje žele da američka radna mjesta ostanu u Americi. General Motors i sindikat radnika automobilske industrije pregovarali su o novom kolektivnom ugovoru do posljednjeg trenutka - točno do roka kada istječe njegova važnost. Nakon toga, još dodatnih sedam dana. Predsjednik sindikata Ron Gettelfinger kaže da je uprava General Motorsa u pregovorima bila nepopustljiva te je sindikat zbog toga morao objaviti štrajk. Štrajk je trajao dva dana, u 82 GM-ove tvornice u Sjedinjenim Državama i Kanadi. Završetak štrajka, čelnik sindikata Ron Gettelfinger objavio je ovim riječima: "Danas u 4 sata ujutro obustavljamo štrajk. Mislim da će naši umirovljenici kao i radnici biti jako zadovoljni činjenicom da je štrajk gotov kao i rezultatima pregovora." Nagli prestanak štrajka iznenadio je mnoge članove sindikata koji su se i nakon te objave dvoumili da li da se vrate na posao. Problem u pregovorima su bila radna mjesta koja u američkoj auto industriji nestaju u desetinama tisuća, seleći se u inozemstvo. General Motors je u prošlih nekoliko godina otpustio desetke tisuća radnika, kako bi snizio troškove proizvodnje. Jedan od štrajkaša u Detroitu, D.J. Koontz, kaže da si sindikat ne može dozvoliti daljnji gubitak radnih mjesta, te da radnici ne bi trebali ispaštati zbog grešaka uprave: "Uprava nije u stanju dovesti stručnjake koji će dizajnirati automobil koji ljudi žele kupiti. Mi smo naš dio posla obavili, mi smo aute napravili, nije naša krivnja da ih ljudi ne žele kupovati." Međutim, uprava General Motorsa tvrdi da su financijski problemi tvrtke djelomice rezultat i prošlog ugovora s sindikatom, prema kojem tvrtka mora plaćati zdravstveno osiguranje sadašnjim kao i umirovljenim uposlenicima. Radnicima General Motorsa u inozemstvu zdravstveno plaća najčešće država. U Sjedinjenim Državama pak, General Motors duguje sindikatu oko 50 milijardi dolara, na ime zdravstvenog osiguranja. General Motors predložio je sindikatu kompromis - uplatu 36 milijardi dolara u poseban fond iz kojeg će se plaćati zdravstveno osiguranje budućih umirovljenika. Harley Shaiken, stručnjak za radno pravo na sveučilištu Kalifornije u Berkleyu, kaže da je načelni dogovor između sindikata i tvrtke o stvaranju takvog fonda 'povijesna prilika za američku industriju'. To je pobjeda za obje strane - smatra Herley Sheiken: "Razvoj događa pomno će se pratiti u drugim industrijskim granama jer bi to mogao biti povijesni model za zadržavanje radnih mjesta u Americi i održavanje tržišne konkurentnosti američke industrije." Mnogi će radnici s dugogodišnjim stažom dobiti ponude za prijevremeni odlazak u mirovinu - uz isplatu bonusa. Oni će biti zamijenjeni s novim uposlenicima kojima će General Motors ponuditi znatno niže plaće. Također, oko 40 tisuća zaposlenih na određeno vrijeme dobiti će stalni posao, a sindikat će se odreći povišica vezanih uz praćenje inflacije. General Motors se obvezao da neće povećavati premije zdravstvenog osiguranja. Time će sindikat pokušati osigurati opstanak tisuća radnih mjesta dok će General Motors steći uvjete za povećana ulaganja u Sjedinjenim Državama.